Søren Pape Poulsen

Søren Pape Poulsen (født 31. december 1971 i Bjerringbro), ofte blot kaldt Søren Pape, er en dansk politiker, der siden 2014 har været formand og politisk leder for Det Konservative Folkeparti. Han har siddet i Folketinget siden 2015 og var justitsminister 2016-2019 i regeringen Lars Løkke Rasmussen III.

Søren Pape var borgmester i Viborg Kommune 2010-2014. Han forlod borgmesterposten, da han overtog posten som politisk leder efter Lars Barfoed i august 2014.

Baggrund og tidlig karriere 
Pape Poulsen er født i 1971 og blev som spæd adopteret af Svend og Ruth Poulsen fra Bjerringbro. Pape Poulsen har en toårig praktisk erhvervsuddannelse som speditør fra Grundfos i Bjerringbro i 1992, hvorefter han påbegyndte læreruddannelsen ved Ribe Statsseminarium, som han dog ikke færdiggjorde.

Pape Poulsen har efter endt uddannelse ved Grundfos været ansat som speditør i både Billund og Aarhus Lufthavn. Senere blev Pape Poulsen ansat som lærer ved Bøgeskovskolen i Bjerringbro og siden i en deltidsstilling som leder af ungdomsskolen i den daværende Bjerringbro Kommune.

I forbindelse med kommunalreformen i 2007 blev han ansat som afdelingsleder ved Viborg Ungdomskole – en stilling, som han tog orlov fra samme dag, så han kunne hellige sig arbejdet som formand for Viborg Kommunes børne- og ungeudvalg, mens han fortsat fungerede som lærervikar på nedsat tid ved Bøgeskovskolen i Bjerringbro.

Søren Pape Poulsen bor i Viborg og er homoseksuel samt aktivt troende kristen. Han har været menighedsrådsformand i to perioder og er Danmarks første erklæret homoseksuelle partileder.

Pape Poulsen blev gift med Josue Medina Vasquez i december 2021 efter at have kendt ham siden 2013 og været forlovet siden 2015. I september 2022 annoncerede Pape, at parret skulle skilles. Bruddet kom oven på en periode, hvor det var kommet frem at Vazquez hverken var jødisk eller var i familie med præsidenten for Dominikanske Republik, som han havde påstået, og som Pape Poulsen også havde talt om offentligt.

Politisk karriere

Kommunalpolitik 
Pape Poulsen meldte sig ind i Konservativ Ungdom (KU) i 1987. Han stillede op til kommunalbestyrelsen i den daværende Bjerringbro Kommune ved valget i 2001 og blev valgt. Han blev i 2005 genvalgt til det, der i forbindelse med kommunalreformen var blevet til sammenlægningsudvalget for den kommende Viborg Kommune.

Borgmesteren i Viborg Kommune, Johannes Stensgaard (A), meddelte, at han ikke ønskede at genopstille ved valget i 2009, hvorefter Pape Poulsen efter valget indgik en konstitueringsaftale med Socialdemokratiet, Socialistisk Folkeparti og Dansk Folkeparti. Dermed overtog han borgmesterposten pr. 1. januar 2010. Pape Poulsen fik tredjeflest personlige stemmer med 3.244, overgået af Karin Gaardsted (A) med 6.561 stemmer og Ib Bjerregård (V) med 5.050 stemmer. Karin Gaardsted var 1. viceborgmester til hun forlod byrådet efter at være valgt til Folketinget i 2011, hvorefter Per Møller Jensen overtog viceborgmesterposten.

Ved valget i 2013 fordoblede han sit personlige stemmetal til 6.566, som var det højeste antal personlige stemmer i Viborg. Han fortsatte som borgmester med Nina Hygum (Venstre) som 1. viceborgmester efter en konstitueringsaftale som omfattede alle partier i byrådet.

I sin tid som borgmester var Pape Poulsen medlem af Kommunernes Landsforenings (KL) bestyrelse og formand for KL's Internationale Udvalg.

Efter at Pape overtog posten som politisk leder af Det Konservative Folkeparti den 7. august 2014, overtog hans partifælle Torsten Nielsen borgmesterposten i Viborg Kommune.

Landspolitik

Formand for Det Konservative Folkeparti 
Den 6. august 2014 trådte Lars Barfoed tilbage som formand for Det Konservative Folkeparti, og dagen efter blev Søren Pape Poulsen præsenteret som ny politisk leder af partiet på et pressemøde i Bibliotekshaven ved Christiansborg. Pape blev efterfølgende valgt som partiformand på partiets landsråd i september 2014.

Folketingsmedlem 
Ved folketingsvalget 2015 den 18. juni var Pape opstillet i Vestjyllands Storkreds og modtog 11.565 personlige stemmer. Det var nok til et tillægsmandat i storkredsen, og Pape kom i Folketinget. Pape fik 72,61 % af partiets personlige stemmer i storkredsen, hvilket var den største procentdel blandt alle partiers kandidater ved valget. Ved folketingsvalget 2019 fik han 22.223 personlige stemmer og et kredsmandat i samme storkreds.

Minister 
Da Venstre gik i regering med Liberal Alliance og Det Konservative Folkeparti i november 2016, fik Pape Poulsen posten som justitsminister efter Søren Pind. Han beholdt denne post i hele regeringens levetid, indtil den i juni 2019 blev afløst af regeringen Mette Frederiksen.

Som justitsminister gjorde Pape sig bemærket som en retspolitisk strammer, der fik hævet strafferammerne for både personfarlig og økonomisk kriminalitet og sørgede for ringere forhold for de indsatte i danske fængsler, blandt andet da han i 2017 forbød landets fængsler at give de indsatte julegaver. Pape udtalte også, at man ikke bør forsøge at resocialisere rocker- og bandekriminelle, og at hårdere straffe kan være et mål i sig selv, selvom det ikke nedbringer kriminaliteten.

Statsministerkandidat 
På et pressemøde den 15. august 2022 annoncerede Pape Poulsen, at han gerne ville være statsminister efter det kommende folketingsvalg. Han blev dermed den anden statsministerkandidat i blå blok, idet Venstres formand Jakob Ellemann-Jensen i forvejen havde meldt sit kandidatur. Annonceringen kom efter en længere periode siden forrige folketingsvalg med gode meningsmålinger til Det Konservative Folkeparti, hvor De Konservative ofte lå over Venstre.

Ved folketingsvalget 2022 fik Det Konservative Folkeparti 10 mandater og Venstre 23, hvorefter Pape pegede på Ellemann som kongelig undersøger.

Kontroverser

Viborg FF-sagen 
Statsforvaltningen, den daværende tilsynsmyndighed for kommunerne, udtalte i 2014 kritik af Viborg Kommune i to sager, som Søren Pape som borgmester var ansvarlig for. I marts 2014 kritiserede tilsynsmyndigheden forløbet, hvor kommunen med Pape i spidsen i 2010 havde solgt navnerettighederne til Viborg Stadion til fodboldklubben Viborg FF for 50.000 kroner årligt over fem år, hvorefter kommunen året efter gennem det kommunalt ejede energiselskab Energi Viborg købte navneretten tilbage igen fra fodboldklubben for tre millioner kroner over tre år. Statsforvaltningen vurderede, at beslutningen blev taget for at give fodboldklubben en økonomisk håndsrækning, hvilket ikke er lovligt. Under navnet "stadionsagen" fik sagen omfattende dækning i de landsdækkende aviser i august 2014, da Pape blev valgt til konservativ partiformand.

I november 2014 kritiserede Statsforvaltningen på ny kommunens ageren i forhold til Viborg FF - denne gang, fordi kommunen i 2010 havde betalt fodboldklubben 250.000 kr. for en reklameaftale, uden at kommunen på forhånd havde sikret sig, at beløbet svarede til markedsprisen.

Referencer

Eksterne henvisninger 

Nuværende folketingsmedlemmer fra Det Konservative Folkeparti
Borgmestre i Viborg
Personer fra Bjerringbro
Borgmestre fra Det Konservative Folkeparti
Tidligere borgmestre fra Danmark
Lærere fra Danmark
Personer i Kraks Blå Bog
Justitsministre fra Danmark
Regeringen Lars Løkke Rasmussen III
Politikere der er LGBT-personer